**R E L A C I O N**

**PËR**

**PROJEKTLIGJIN “PËR DISA SHTESA DHE NDRYSHIME NË LIGJIN nr. 75/2019, “PËR RININË”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektligji i propozuar ka si qëllim rritjen e efektivitetit të zbatimit të ligjit nr. 75/2019 “Për rininë”, mbështetjen e reformave të ndërmarra në fushën e rinisë, zgjerimin e formave dhe mekanizmave për mbrojtjen dhe promovimin në mënyrë gjithëpërfshirëse së të drejtave të të rinjve edhe rritjen e pjesëmarrjes së të rinjve në proceset politikbërëse dhe vendimmarrëse në Republikën e Shqipërisë.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është në përputhje aktet ligjore në fushën e rinisë adreson synimet e një numri dokumentesh politike dhe strategjike në vend, si vijon:

Projektligj është në përputhje me Planin Kombëtar për Integrimin Evropian 2024-26, të miratuar me vendimin nr. 16, datë 11.1.2024 të Këshillit të Ministrave, në Kapitullin 26 Arsimi dhe Kultura/nën kapitulli për Rininë, ku parashikohet hartimi i Ligjit *“Për disa shtesa dhe ndryshime në Ligjin nr. 75/2019 "Për Rininë”*, me qëllim harmonizimin e ligjit me Rezolutën e Këshillit mbi Kuadrin për ngritjen e Agjendës Evropiane për punën Rinore (2020/C 415/01); Rezolutën e Këshillit për Kuadrin për Bashkëpunimin Evropian in fushën e rinisë: Strategjia e Bashkimit Evropian për Rininë 2019-2027; Rezolutën e Këshillit të 15 Qershorit 2017 mbi Dialogun e Strukturuar dhe zhvillimin e ardhshëm të dialogut me të rinjtë në kontekstin e politikave dhe bashkëpunimin evropian në fushën e rinisë;

Projektligji është në përputhje me parashikimet e Strategjisë Kombëtare të Rinisë dhe planin e saj të veprimit 2022-2029, i miratuar me vendimin nr.692, datë 26.10.2022, të Këshillit të Ministrave, masa strategjike 1.1.1 *“Rishikohet Ligji për Rininë për të konsoliduar dhe zhvilluar më tej proceset e krijimit të organizatave rinore, përfaqësimin rinor, punën rinore dhe ofrimin e shërbimeve të pranueshme e miqësore për të rinjtë”*.

Projektligji është pjesë e programit të përgjithshëm analitik të projekt akteve për ministrin e Shtetit për Rininë dhe Fëmijët, parashikuar për t’u miratuar gjatë katër mujorit të III-të të vitit 2024, në zbatim të vendimit nr. Vendimin nr. 790, datë 28.12.2023, të Këshillit të Ministrave “Për miratimin e programit të përgjithshëm analitik të projektakteve që do të paraqiten për shqyrtim në këshillin e ministrave gjatë vitit 2024”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektligji *“Për disa shtesa dhe ndryshime në Ligjin nr. 75/2019 "Për Rininë”* përmes përmirësimit të kuadrit ligjor në fushën e rinisë, ka si përparësi dhe efekte të pritshme:

* Forcimin e mekanizmave ligjore që garantojnë pjesëmarrjen e të rinjve në proceset politikbërëse dhe vendimmarrëse në nivel qendror dhe vendor.

Projektligji propozon harmonizimin dhe racionalizimin e përbërjes së Këshillave Rinore Vendore bazuar në kritere objektive dhe të unifikuara në shkallë vendi. Kjo do të lehtësojë funksionimin e këtyre forumeve, si dhe rrisë efektivitetin e veprimtarisë së institucionit përgjegjës për rininë dhe programeve me financim të huaj që mbështesin rritjen e kapaciteteve dhe zbatimin e praktikave për mirëfunksionimin e tyre.

Projektligji propozon rritjen e përfaqësimit të garantuar për të rinjtë brenda strukturave konsultative rinore, si Këshilli Kombëtar i Rinisë dhe Këshillin Vendor të Rinisë nga një e dyta që është aktualisht, në dy të tretat të numrit të përgjithshëm të anëtarëve.

Projektligji propozon konceptin e “bashkë drejtimit” të Këshillit Kombëtar të Rinisë dhe Këshillin Vendor të Rinisë, nga zyrtari më i lartë shtetëror qendror dhe vendor në fushën e rinisë dhe përfaqësuesi i zgjedhur mes të rinjve në këto forume. Kjo praktikë është ndjekur me sukses në drejtimin e Bordit Drejtues të Zyrës Rajonale për Bashkëpunim Rinor (RYCO), dhe ka për qëllim të fuqizojë rolin dhe përgjegjësitë e të rinjve brenda këtyre forumeve, duke ruajtur efektivitetin e tyre, si organe këshillimore të drejtpërdrejta pranë zyrtarit më të lartë me kompetence ekzekutive në fushën e rinisë, në nivelin qendror dhe vendor të qeverisjes.

Projektligji synon rritjen e funksionalitetit dhe efektivitetet të veprimtarisë së KKR-së dhe KVR-ve, përmes parashikimit të mundësisë për financimin veprimtarisë së tyre.

* Forcimin e mekanizmave ligjore që garantojnë gjithëpërfshirjen e të rinjve shqiptarë si aktorë në proceset vendimmarrëse dhe si përfitues i politikave shtetërore për mbrojtjen dhe promovimin e të drejtave të tyre.

Projektligji propozon përfaqësimin e garantuar brenda strukturave si Këshilli Kombëtar i Rinisë dhe Këshilli Vendor i Rinisë, së të rinjve nga grupet e margjinalizuara, të rinjve me nevoja të veçanta, të rinjve shqiptarë nga diaspora dhe të rinjve të grup moshës 15-18 vjeç, duke siguruar që vendimmarrja në fushën e rinisë do të reflektojë në mënyrë më të drejtë dhe gjithëpërfshirëse interesat dhe perspektivat e të rinjve.

Projektligji propozon shtimin në parimet e ligjit për mbështetjen dhe fuqizimin e të rinjve, të një parimi të ri, atë të përfshirjes efektive, nëpërmjet së cilit do të synohet garantimi i pjesëmarrjes së duhur dhe të barabartë në të gjitha sferat e jetës, të të rinjve që i përkasin grupeve të margjinalizuara, të rinjve me nevoja të veçanta, të rinjve me akses të kufizuar në shërbime dhe burime, si dhe të rinjve NEET. Përmes shtimit të këtij parimi, do të sigurohet që politikat dhe mekanizmat për mbështetjen dhe fuqizimin e të rinjve të adresojnë në mënyrë të përshtatshme dhe efektive nevojat këtyre të rinjve.

Projektligji propozon njohjen me ligj të grupimeve joformale të të rinjve, si një formë më e thjeshtuar dhe me më pak barriera e organizimit rinor, që synon të nxisë më tej organizmin dhe aktivizimin e të rinjve në adresimin e problemeve komunitare, veçanërisht në bashkitë e vogla dhe zonat rurale, ku evidentohet mungesa e pranisë së organizatave rinore/ për të rinj.

* Parashikimin e mekanizmave ligjore për zbatimin e politikave të reja për mbështetjen dhe aktivizimin e të rinjve.

 Projektligji propozon ngritjen e disa programeve të reja me përfitues drejtpërdrejtë të rinjtë :

*- Programi kombëtar i praktikave të punës* mbështet të rinjtë me një përvoje kualifikuese profesionale në institucionet e administratës shtetërore, duke garantuar të drejtën e mbikëqyrjes, trajnimit dhe trajtimit ushqimor për të rinjtë gjatë praktikës dhe pas përfundimit të saj, punësimin përmes kontratave të përkohshme të punës të të rinjve me vlerësimin më të lartë.

*- Programi i talenteve rinore* mbështet të rinjtë në kultivimin dhe promovimin e talentit të tyre në fushat e artit, kulturës, edukimit, shkencës, teknologjisë dhe sportit përmes mbulimit të kostove të pjesëmarrjes në kompeticionet dhe veprimtaritë zyrtare ndërkombëtare dhe dhënies së shpërblimit financiar, bazuar në vlerësimin dhe rezultatet e arritura nga të rinjtë në këto kompeticione dhe veprimtari zyrtare ndërkombëtare.

- *Projektet me impakt komunitar* të zbatuar nga grupimet joformale të të rinjve dhe këshillat vendor rinor, të mbështetura nga fondi grant i dedikuar për rininë.

* Forcimin e mekanizmave ligjorë për vendosjen e standardeve dhe rritjen e cilësisë në shërbimet rinore.

Projektligji prezanton dhe rregullon konceptin e punonjësit rinor, si dhe përcakton kualifikimin profesional që do të zotërojnë profesionistët që punojnë me të rinjtë.

Projektligji mbështet formalizmin e punonjësve rinorë përmes përcaktimit të detyrimit për certifikimin profesional të tyre dhe parashikon mundësinë e njohjes së aftësive dhe kompetencave të mëparshme të fituara nga profesionistët në këtë fushë.

Projektligji prezanton konceptin e qendrës rinore dhe format ligjore të organizimit të tyre, duke synuar të thellojë bashkëveprimin mes bashkive dhe organizatave rinore/për të rinjtë në krijimin e qendrave rinore mirëfunksionale dhe të qëndrueshme financiarisht, si dhe ngritjen e tyre në të gjithë territorin e vendit.

Projektligji prezanton standardet bazë për strukturimin, rolin, funksionet, sigurinë dhe ofrimin e shërbimeve të qendrave rinore.

* Rregullimin dhe qartësimin e parashikimeve ligjore me qëllim rritjen e efektivitetit dhe zbatueshmërisë së ligjit.

Ligji propozon saktësimin e kritereve për përcaktimin e organizatave rinore që janë pa anëtarësi, duke e harmonizuar me legjislacionin në fuqi për organizatat jofitimprurëse.

Ligji qartëson përgjegjësinë e bashkisë për mbështetjen dhe promovimin e të drejtave të të rinjve në nivel vendor, në harmoni me legjislacionin në fuqi për vetëqeverisjen vendore.

Ligji përcakton përgjegjësinë e ministrisë për rininë për monitorimin e standardeve të mirëfunksionimit të qendrave rinore.

Ligji propozon ngritjen e një komisioni të specializuar për vlerësimin e propozimeve që do financohen përmes buxhetit të shtetit për rininë. Përmes këtij parashikimi do të sigurohet efektivitet i lartë në shpërndarjen fondeve dhe rritet sinergjia midis ndërhyrjeve të subjektive të ndryshme rinore që financohen përmes këtij ligji.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në harmoni me rendin e brendshëm juridik dhe propozohet në bazë të nenit të neneve 78, dhe 83, pika 1, të Kushtetutës.

**V. VLERËSIMI I SHKALLËS SË PËRAFRIMIT ME EU *ACQUIS* (PËR PROJEKTAKET NORMATIVE)**

Projektligji nuk synon përafrimin me ndonjë acquis të Bashkimit Evropian.

Megjithatë, projektligji është harmonizuar me një numër rezolutash të Këshillit Europian, siç argumentohet në kreun nr. II të relacionit.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji përbëhet nga 16 (gjashtëmbëdhjetë) dhe konsiston në këto shtesa dhe ndryshime:

*Neni 1* parashikon që në nenin 3, të kreut I, bëhen këto shtesa:

1. Shtohet shkronja “b/1” me këtë përmbajtje: “Grup joformal rinor”, është grupi i organizuar i të rinjve, që zhvillon veprimtari që nuk synojnë fitimin dhe që nuk është regjistruar si person juridik, në përputhje me legjislacionin në fuqi për organizatat jofitimprurëse.
2. Shtohet shkronja “g” me këtë përmbajtje: “Të rinj NEET”, janë të rinj jo në punësim, arsim apo trajnim.

*Neni 2* parashikon që kudo në tekstin e ligjit, togfjalëshi “njësitë e vetëqeverisjes vendore” zëvendësohet me fjalën “bashkitë”. Ky rregullim propozohet për të qartësuar njësinë e vetëqeverisjes vendore përgjegjëse për mbështetjen dhe promovimin e të drejtave të të rinjve. Sipas parashikimeve aktuale të ligjit, mund të interpretohet që qarku, si njësia tjetër e vetëqeverisjes vendore, ka të njëjtat përgjegjësi dhe detyrime ndaj të rinjve, të cilat efektivisht dhe praktikisht janë parashikuar për bashkinë.

*Neni 3* parashikon që në pikën 1 të nenit 4, shtohet shkronja “d” me këtë përmbajtje: “d. Parimin e përfshirjes efektive, nëpërmjet së cilës garantohet pjesëmarrja e duhur dhe e barabartë në të gjitha sferat e jetës, të të rinjve që i përkasin grupeve të margjinalizuara, të rinjve me nevoja të veçanta, të rinjve me akses të kufizuar në shërbime dhe burime, si dhe të rinjve NEET”.

*Neni 4* parashikon që shkronja “d” në nenin 5, ndryshon me këtë përmbajtje: “d) monitoron zbatimin e standardeve të funksionimit dhe dhënies së shërbimeve nga qendrat rinore”.

*Neni 5* parashikon që në shkronjën “f”, të pikës 2, të nenit 8, pas togfjalëshit “organizatat rinore....” shtohet togfjalëshi “grupet joformale rinore”.

*Neni 6* parashikon qënë nenin 9 të kreut I, bëhen këto shtesa dhe ndryshime:

1. Në shkronjën “a” të pikës 1, fjalët “i paraqet ministrit përgjegjës për rininë....” ndryshohen me fjalët “konsulton me ministrin përgjegjës për rininë”.
2. Pas shkronjës “ç” të pikës 1, shtohet shkronja “d” me këtë përmbajtje: “d. Jep mendimin mbi politikat dhe çështjet e tjera me ndikim mbi të rinjtë, sipas kërkesës së ministrisë përgjegjëse për rininë.
3. Pika 2 ndryshohet me këtë përmbajtje: “2. Këshilli Kombëtar i Rinisë ka në përbërje 18 anëtarë, ku të paktën dy të tretat e anëtarëve përfaqësojnë të rinjtë. Në përcaktimin e përbërjes së këshillit, duhet synuar një përfaqësim i drejtë dhe gjithëpërfshirës i grup moshës rinore dhe pjesëmarrjes së të rinjve nga grupet e margjinalizuara, të rinjve me nevoja të veçanta dhe të rinjve nga diaspora”. Këshilli bashkë kryesohet nga ministri përgjegjës për rininë dhe njëri nga anëtarët e tij, që përfaqëson të rinjve. Anëtarët e këshillit emërohen me urdhër të ministrit përgjegjës për rininë.
4. Pas pikës 2, shtohet pika 2/1 me këtë përmbajtje: “2/1. Institucioni përgjegjës për rininë mbulon shpenzimet në kuadër të veprimtarisë së Këshilli Kombëtar të Rinisë, sipas parashikimeve të legjislacionit në fuqi”.
5. Në pikën 3, pas fjalëve “procedurat e zgjedhjes....” shtohen fjalët “dhe shpërblimit”.

*Neni 7* përcakton që në nenin 10 të kreut I, bëhen këto shtesa dhe ndryshime:

1. Pas shkronjën “ç” të pikës 1, shtohet shkronja “d” me këtë përmbajtje: “d. Jep mendimin mbi politikat dhe çështjet e tjera vendore me ndikim mbi të rinjtë, sipas kërkesës së bashkisë.
2. Pika 2 ndryshohet me këtë përmbajtje: “2. Këshilli vendor i rinisë përbëhet nga një numër anëtarësh që llogaritet në një të tretën e numrit në fuqi, të anëtarëve të Këshillit Bashkiak , ku të paktën dy të tretat e anëtarëve përfaqësojnë të rinjtë. Këshilli bashkë kryesohet nga kryetari i bashkisë dhe njëri nga anëtarët e tij, që përfaqëson të rinjtë. Anëtarët e këshillit vendor të rinisë emërohen me urdhër të kryetarit të bashkisë”.
3. Pas pikës 2, shtohet pika 2/1 me këtë përmbajtje: “2/1. Veprimtaria e Këshilli Kombëtar të Rinisë, financohet:
4. nga bashkia, sipas parashikimeve të legjislacionit në fuqi;
5. nga institucioni përgjegjës për rininë, sipas parashikimeve të këtij ligji dhe akteve të tij nënligjore”.
6. Në pikën 3, pas fjalëve “procedurat e zgjedhjes....” shtohen fjalët “dhe shpërblimit”.

*Neni 8* përcakton që në nenin 11, të kreut I, shkronja “c” ndryshon në: “c) të paktën, 70 për qind e anëtarëve, në rastin e organizatave me anëtarësi dhe të paktën, dy të tretat e bordit të drejtorëve, në rastin e organizatave pa anëtarësi, të jenë të rinj.

*Neni 9* përcakton që pas nenit 13 të kreut II, shtohet neni 13/1 me këtë përmbajtje:

“Neni 13/1”Grupet joformale rinore

1. Grupet joformale rinore janë grupe të organizuara të të rinjve, që zhvillojnë veprimtari që nuk synojnë fitimin dhe nuk janë të regjistruar si persona juridik, në përputhje me legjislacionin në fuqi për organizatat jofitimprurëse.
2. Grupet joformale rinore duhet të përmbushin këto kritere:
3. të përbëhen nga të paktën 4 të rinj, me shtetësi shqiptare dhe vendbanim në të njëjtën bashki;
4. të caktojnë përmes një akti noterial, një koordinator mes anëtarëve të grupit, që të jetë në moshë madhore dhe të përfaqësojë grupin në marrëdhënie me të tretët;
5. të zhvillojnë veprimtari dhe aktivitete që adresojnë çështje dhe probleme social ekonomike në komunitetin e tyre ose në fushën e rinisë;

3.Regjistrimi në bazën e të dhënave për rininë, sipas nenit 18 të këtij ligji, bëhet me kërkesë të koordinatorit të grupit joformal.

4. Grupet joformale rinore mund të përfitojnë financime nga organet e pushtetit qendror, nëpërmjet fondit të dedikuar për rininë, nga bashkitë, si dhe nga burime të tjera të ligjshme.

*Neni 10* përcakton që pas nenit 14 të kreut III, shtohet neni 14/1 me këtë përmbajtje:

Neni 14/1 Punonjësi rinor

1. Punonjës rinor është personi i specializuar profesionalisht për të kryer punën rinore, në përputhje me parashikimet e legjislacionit në fuqi për arsimin dhe formimin profesional.

2. Punonjësi rinor mbështet dhe udhëzon të rinjtë, në grupe ose individualisht, në fusha të ndryshme dhe me interes për ta, duke mbështetur zhvillimin e tyre personal dhe shoqëror.

3. Punonjësi rinor angazhohet pranë institucioneve publike dhe jo publike që punojnë me të rinjtë, pranë organizatave rinore/për të rinjtë, qendrave rinore dhe hapësirave rinore.

4. Institucioni përgjegjës për rininë mbështet ngritjen e programeve profesionale për certifikimin e punonjësve rinorë dhe veprimtaritë për specializimin dhe zhvillimin profesional të tyre.

5. Njohja e kualifikimeve për punonjësit rinorë të fituara përmes të nxënit të mëparshëm in formal dhe jo formal bëhet në përputhje me legjislacionin në fuqi për arsimin dhe formimin profesional.

*Neni 11* përcakton që pas nenit 14/1 të kreut III, shtohet neni 14/2 me këtë përmbajtje:

Programi Kombëtar i Praktikave të Punës

1. Programi kombëtar i praktikave të punës mbështet të rinjtë e diplomuar me një përvoje kualifikuese profesionale në institucionet e administratës shtetërore dhe institucionet e tjera publike.
2. Të rinjtë pjesëmarrës në program, do të mbështeten gjatë zhvillimit të praktikës përmes mbikëqyrjes, trajnimit dhe trajtimit ushqimor dhe pas përfundimit të praktikës, të rinjtë me vlerësimin më të lartë do të punësohen përmes kontratave të përkohshme të punës.
3. Programi kombëtar i praktikave të punës realizohet në bazë të thirrjeve vjetore dhe koordinohet nga ministri përgjegjës për rininë.
4. Këshillit i Ministrave miraton programin kombëtar i praktikave të punës në administratën shtetërore dhe institucionet e tjera publike, duke përcaktuar rregullat për organizmin e programit dhe mbështetjes së të rinjve praktikantë.

*Neni 12* përcakton që pas nenit 15 të kreut IV, bëhen këto shtesa:

1. Në pikën 3, pas fjalëve “organizatave rinore dhe/ose për të rinjtë....” shtohen fjalët “bashkive, grupeve joformale rinore dhe këshillave rinore vendore”.
2. Me qëllim vlerësimin e kërkesave nga organizatat rinore dhe/ose për të rinjtë, bashkitë, grupet joformale rinore dhe këshillat rinore vendore ngrihet komisioni i vlerësimit. Rregullat për përbërjen e komisionit të vlerësimit, kriteret, procedura e përzgjedhjes dhe shpërblimit të anëtarëve të tij përcaktohen me vendim të Këshillit të Ministrave.

*Neni 13* përcakton që në nenin 16 të kreut IV, bëhen këto shtesa dhe ndryshime:

1. Në shkronjën “b” të pikës 1, pas fjalëve “organizatave rinore dhe për të rinjtë” shtohen fjalët “grupeve joformale rinore dhe këshillave rinore vendore”.
2. Pas shkronjën “b” të pikës 1, shtohet shkronja “b/1” me këtë përmbajtje:“b/1. financimin e programit të talenteve rinore;
3. Në pikën 2, pas fjalëve “procedurat e parashikuara”, fjalët “nga legjislacioni në fuqi”, ndryshohen në “nga ky ligj dhe aktet e tij nënligjore”.

*Neni 14* përcakton që pas nenit 16 të kreut IV, shtohet neni 16/1 me këtë përmbajtje:

“Neni 16/1” Programi i talenteve rinore

1. Programi i talenteve rinore mbështet të rinjtë në kultivimin dhe promovimin e talentit të tyre në fushat e artit, kulturës, edukimit, shkencës, teknologjisë dhe sportit përmes mbulimit kostove të pjesëmarrjes në kompeticionet dhe veprimtaritë zyrtare ndërkombëtare dhe dhënies së shpërblimit financiar, bazuar në vlerësimin dhe rezultatet e arritura nga të rinjtë në kompeticionet dhe veprimtaritë zyrtare ndërkombëtare.
2. Rregullat për organizimin e programit, kriteret, mënyra e mbështetjes dhe masa e shpërblimit financiar për të rinjtë miratohen me vendim të Këshillit të Ministrave.

*Neni 15* përcakton qëpas nenit 17 të kreut IV, shtohet neni 17/1 me këtë përmbajtje:

“Neni 17/1” Qendrat rinore

1. Qendrat rinore krijohen si persona juridik që ofrojnë hapësira rinore të sigurta dhe gjithëpërfshirëse, të cilat përdoren nga organizatat rinore, organizatat për të rinjtë, grupet joformale rinore dhe të rinjtë për zhvillimin e aktiviteteve dhe veprimtarive rinore, programeve të edukimit jo-formal, aktiviteteve të informimit, mentorimit dhe trajnimit të të rinjve dhe punës rinore.

2. Qendrat rinore ndahen në bazë të pronësisë dhe formës së administrimit, si vijon:

a) qendra rinore publike, krijohet si person juridik publik në varësi të bashkisë që ka pronësinë mbi infrastrukturën rinore që ofron qendra. Krijimi dhe rregullat për organizmin dhe funksionim e qendrës rinore publike miratohen me vendim të këshillit bashkiak.

b) qendra rinore e përbashkët, krijohet si person juridik i pavarur, në formën ligjore të organizatës jofitimprurëse pa anëtarësi, dhe bashkë themelohet nga bashkia që ka pronësinë mbi infrastrukturën rinore që ofron qendra dhe nga një organizatë rinore ose për të rinj, që kryen veprimtarinë në territorin e bashkisë. Qendra rinore e përbashkët krijohet, organizohet dhe funksionon bazuar në marrëveshjen e bashkëpunimit të lidhur midis bashkisë dhe organizatës rinore/për të rinjtë dhe të miratuar në këshillin bashkiak, aktit të themelimit dhe statutit të saj. Marrëveshja e bashkëpunimit për krijimin dhe funksionimin e qendrës rinore të përbashkët, lidhet për një afat tre vjeçar dhe mund të ripërtërihet vetëm një herë.

c) qendra rinore jo publike, krijohet si person juridik privat, fitimprurës ose jofitimprurëse, që ofron infrastrukturën rinore dhe kryen veprimtarinë në përputhje me parashikimet e këtij ligji dhe legjislacionit në fuqi.

3. Bashkitë mund të lidhin marrëveshje bashkëpunimi për krijimin e qendrave rinore që do ti shërbejnë të rinjve të bashkive të tyre, në përputhje me legjislacionin në fuqi për vetëqeverisjen vendore.

4. Qendrat rinore mbështeten dhe financohen përmes kontributeve të themeluesve të tyre, fondeve buxhetore, donacioneve dhe sponsorizimeve nga palë të treta dhe nga të ardhurat e gjeneruara prej tyre.

5. veprimtaria dhe Aktivitetet në qendrat rinore, përgatiten dhe zbatohen nga punonjësit rinorë, sipas përcaktimeve të nenit 14/1, të këtij ligji.

6. Qendrat rinore, në realizimin e veprimtarisë së tyre, bashkëpunojnë me strukturat administrative për çështjet e rinisë në bashki, institucionin përgjegjës për rininë, këshillat vendore të rinisë dhe komunitetin rinor të bashkisë.

7. Roli, struktura dhe standardet bazë të cilësisë të qendrave rinore përcaktohen me udhëzim të përbashkët të ministrit përgjegjës për rininë dhe ministrit përgjegjës për çështjet vendore, dhe zbatohen për të gjitha format e qendrave rinore.

Neni 16 përcakton që në shkronjën “a” të pikës 2, të nenit 18, pas fjalëve “në vend dhe në diasporë…” shtohen fjalët “grupet joformale rinore, ...”.

Neni 17 përcakton hyrjen në fuqi të ligjit.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohen për zbatimin e këtij ligji ministria përgjegjëse për çështjet e rinisë, institucioni përgjegjës për rininë, bashkitë dhe institucionet e tjera shtetërore, në masën që ky ligj përcakton rregullime brenda fushës së tyre të përgjegjësisë.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektligj u hartua nga Grupi Ndërinstitucional i Punës i ngritur përmes Urdhrit nr.13, datë 13.11.2023, të Ministrit të Shtetit për Rininë dhe Fëmijët për hartimin e projektligjit Për disa shtesa dhe ndryshime në Ligjin nr. 75/2019 "Për Rininë" me anëtarë nga kabineti i Ministrit i Shtetit për Rininë dhe Fëmijët, Agjencia Kombëtare të Rinisë. Në përgatitjen e këtij projektligji, GNP bashkëpunoi dhe u konsultua me përfaqësuesit një rrjeti të gjerë organizatash të shoqërisë civile të angazhuar në procesin e rishikimit të ligjit ekzistues të vullnetarizmit dhe u mbështet me ekspertizë nga projekte ndërkombëtare.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji shoqërohet me efekte financiare për buxhetin e Agjencisë Kombëtare të Rinisë, që përllogariten në masën 50,000,000 lekë në vit, të cilat do të përdoren për financimin e programeve të reja si Programi Kombëtar i Praktikave të Punës, Programi i Talenteve të Reja dhe financimin e grupeve jo formale rinore dhe Këshillave Vendore Rinore. Shtesa prej 50,000,000 lekësh është planifikuar si shpenzim brenda tavaneve të programit buxhetor, në zërin 08610 “Mbështetje për Rininë dhe Fëmijët” për periudhën 2025-27.

**MINISTRI I SHTETIT PËR RININË DHE FËMIJËT**

**BORA MUZHAQI**